Melaka Tidak Wujud Kerana Tiada Tinggalan?

Agak melucukan dan agak pelik dengan pemahaman sesetengah daripada kita yang mengatakan bahawa Melaka itu tak wujud kerana tiada tinggalan yang boleh dilihat jelas kini. Ada juga yang cuba membandingkan penjajahan Portugis di Melaka dengan penjajahan Portugis di Brazil atau Sepanyol di Mexico dan Peru. Kononnya Sepanyol dan Portugis tidak memusnahkan tinggalan tamadun Mesoamerika. Bagi saya, kalau anda betul-betul baca sejarah dunia atau tahu sejarah Melaka dan sejarah penjajahan di Melaka secara terperinci, tidak sepatutnya timbul pertanyaan atau kenyataan yang sebegitu.

Siapa kata Sepanyol tidak memusnahkan kota asli orang Amerika Selatan? Kota Mexico itu dahulu adalah kota tamadun Mesoamerika bernama Tenochtitlan . Kota ini adalah diantara kota yang paling cantik, besar, canggih dan penuh dengan temple dan piramid serta bangunan batu diatas tasik. Malah para Conquistador juga kagum dengan kehebatan kota tersebut. Tapi mana perginya sekarang kota Aztec ini? Semua istana, piramid, temple dan bangunan batu, terusan, pasar, kompleks kota dan tembok lambang ketamadunan Mexico asli Aztec dimusnahkan dan dibina diatasnya Mexico City yang penuh dengan senibina Sepanyol!

Hanya sekarang baru mereka menggali semula di bawah bandar Mexico untuk mencari tinggalan kota Tamadun Aztec. Machu Pichu itu juga agak lewat ditemukan sebab ia berada dikawasan yang tersorok dan orang Sepayol sendiri tidak menjumpai Machu Pichu sehinggalah kurun ke-19 dan hanya pada tahun 1911 baru ia ditemui kembali oleh seorang pengembara. Sebelum itu kota tersebut hanya menjadi lagenda di mulut orang tempatan tetapi tidak diketahui dimana kedudukannya seperti El Dorado. Kota-kota Mayan dan Aztec yang masih tinggal sempurna dengan piramid itu sebenarnya ditinggalkan sendiri oleh masyarakatnya dan bukan disebabkan oleh kedatangan penjajah Sepanyol. Kebanyakan tinggalan Mesoamerika yang popular sekarang itu asalnya hilang atau lost kerana ditinggalkan dan dilitupi hutan belantara dan hanya ditemui setelah kurun ke-18 dan ke-19.

Situasi disana tidak boleh disamakan dengan Melaka. Kota Melaka hanya kota pelabuhan yang lebih kecil jika mahu dibandingkan dengan empayar Aztek mahupun Mayan yang meliputi seluruh Mexico hingga ke Peru itu. Di Melaka ketika Portugis baru sahaja mendarat dan menawan bandar tersebut tak sampai sebulan mereka sudah pun memusnahkan Masjid Agung Melaka, makam-makam diraja, memecahkan tembok kota dan membakar istana Melaka. Dibawah runtuhan Istana dan Masjid serta binaan Melaka inilah dibina kota Afamosa diatasnya. Jadi macam mana kita nak jumpa tinggalan Istana Melaka? Semuanya telah musnah!

Kemusnahan di Melaka bukan berlaku dalam waktu 1511 sahaja tetapi berlaku dalam banyak peringkat dan zaman. Ketika beberapa kali Johor menyerang Melaka untuk cuba mendapatkannya kembali pasti ada bangunan dan tembok yang kena bedil dan diletupkan . Semasa Aceh menyerang Melaka untuk merampasnya kembali dari Portugis dengan menggunakan meriam gergasi Turki dan Al Manjanik pastinya ada bangunan yang musnah dalam tempoh hampir dua tahun dikepung dan dibedil. Malah Gereja yang dibina Portugis pada awalnya juga berjaya diletupkan oleh tentera Aceh tetapi kemudian dibina semula oleh Portugis setelah Aceh kalah.

Kemudian sewaktu serangan Belanda dengan bantuan Johor keatas Melaka pasti lagi banyak kemusnahan telah berlaku di kota kecil tersebut. Itu belum lagi dikira zaman Belanda memerintah selama hampir 300 tahun yang pastinya banyak tinggalan yang mereka musnahkan, kambus dan tambak untuk membina bangunan baru. Bukannya mereka sengaja lenyapkan atau sembunyikan sejarah Melayu, tetapi kerana mereka mahu membina bangunan dan kawasan penempatan baru mengikut selera dan citarasa serta keperluan mereka dizaman itu. Mereka tidak peduli samaada kawasan itu dahulu tapak Istana kah atau tapak masjid kah atau tapak makam kah atau tapak gudang kah, apa yang penting bagi mereka ialah kawasan tersebut sudah menjadi milik mereka dan mereka bebas memusnahkan atau membina bangunan baru diatasnya. Hal ini dimudahkan lagi kerana kebanyakan bangunan Melayu zaman Melaka terbuat daripada kayu walaupun ada yang dibina dari batu.

Sama la juga seperti di zaman kini, Kampung Kerinchi, Kampung Chubadak, Kampung Melayu Pulau Pinang dan banyak lagi kampung-kampung Melayu di KL dan Pulau Pinang yang sudah hilang dan dibina dengan kondominium, rumah kedai, rumah pangsa serta bangunan pencakar langit. Adakah masih ada lagi kesan tinggalan rumah tradisional kampung di kawasan itu? Adakah pemaju akan sengaja meninggalkan batu tangga rumah Pak Hamid ketua kampung sebagai kenangan untuk anak cucunya atau mereka sengaja tinggalkan tiang rumah Mak Senah bidan kampung untuk bukti sejarah? NO, semuanya dimusnahkan! Yang tinggal hanya nama sahaja, semuanya telah disodok untuk PEMBANGUNAN BARU.

Pendek kata Kota Melaka bukanlah sebuah kawasan yang diserang dan dijajah kemudian dibiar begitu sahaja. Ia adalah tempat yang aktif dengan pelbagai aktiviti kehidupan dan berlakunya banyak kejadian, ia telah dijajah silih berganti oleh Portugis, Belanda dan British dan berlakunya banyak pembangunan malah pertempuran besar sepanjang perjalanan sejarah. Dan pastinya dalam tempoh 500 tahun itu semua tinggalan tersebut kalau pon ada sisanya telah musnah atau ditindih dibawah pembangunan baru yang dibina penjajah atau oleh kerajaan tempatan.

Kalau anda nak tengok sangat kota Melayu yang masih tinggal puing dan bersisa maka pergilah ke Johor di Kota Johor Lama. Nah, disana ada tinggalan Kota Melayu zaman kegemilangan kerajaan Johor Lama. Kota Johor lama itu juga telah diserang banyak kali oleh Portugis dan Belanda malah dimusnahkan dan dibakar oleh Jambi semasa Perang Johor-Jambi. Tetapi mengapa kota itu masih bersisa? Sebab kota itu terus ditinggalkan setelah ia diserang dan dibakar malah penjajah Portugis dan Belanda tidak pernah menjadikan kota tersebut sebagai tempat mereka bertapak.

Sultan Johor juga telah memindahkan kotanya ke tempat lain setelah kota itu diserang oleh Jambi. Itulah adat Raja-Raja Melayu, selagi raja belum alah maka kerajaan belum jatuh. Dimana ada raja disitu ada kerajaan. Sultan Melayu pada zaman dahulu boleh membina kota dimana-mana sahaja yang mereka rasa perlu dan berpindah-pindah kota pentadbiran mengikut kesesuaian situasi politik mahupun ekonomi. Hal ini telah diamalkan sejak zaman Srivijaya lagi. Baca sejarah Srivijaya, Johor dan Perak kalau nak tahu lebih lanjut, dan tengok berapa kali Maharaja Srivijaya, Sultan Johor dan Perak berubah-rubah pusat pemerintahan. Malah Sultan Melaka juga berpidah-pindah pusat pemerintahannya setelah Kota Melaka di rampas Portugis dan Kerajaan Melaka masih bernyawa sehinggalah Sultan Mahmud Mangkat dan diganti oleh anaknya di Johor.

Tinggalan dan puing sahaja tidak cukup untuk membuktikan sesuatu sejarah. Ketiadaan tinggalan atau puing bukan bermaksud sejarah itu palsu atau ia tidak wujud. Sebaliknya sejarah sesuatu masyarakat atau kerajaan itu harus dibuktikan juga dengan catatan-catatan dari manuskrip dan dari catatan sezaman bangsa-bangsa luar yang berhubung dengan masyarakat berkenaan di sepanjang perjalanan sejarah.

Kalau nak cakap penjajah sengaja tulis sejarah palsu sebab semata-mata tak mahu orang Melayu tahu sejarah Melaka, maka macam mana dengan catatan sejarah berkenaan kewujudan Melaka daripada orang Arab, orang Parsi,orang Turki, orang Gujerati, Orang Tamil, Orang China, Jepun, Jawa, Siam, Portugis, dan Belanda? Nak cakap yang semua bangsa-bangsa besar dunia ini pi mesyuarat kat satu tempat kemudian buat keputusan untuk sama-sama tutup sejarah Melayu dan tulis sejarah palsu tentang Melaka? Pohplaeih aok yak! Dah boleh mengalahkan teori konspirasi Illuminati Yahudi dah kalau macam tu! Sekian. Wallah hu a’lam.

~ASJ~


Waktu Rehat Lebih 3 Jam Di Sepanyol Kurangkan Produktiviti

Selalunya, waktu rehat tengah hari digunakan bukan saja untuk makan dan solat tetapi juga untuk melelapkan mata barang sekejap. Walaupun sekejap, itu sudah cukup untuk membantu pekerja bertenaga menghadapi baki hari bekerja.

Namun di Sepanyol, berikutan waktu rehat yang terlalu panjang, ia memberi kesan bukan sedikit terhadap produktiviti negara berkenaan. Perkara ini diakui oleh Profesor Nuria Chinchilla dari Sekolah Perniagaan IESE, Universiti Navarra.Akibat isu ini, ia mencetuskan masalah lain seperti ketidakhadiran di tempat kerja dan bekerja terlalu lama sekaligus memberi kesan kepada keseimbangan kerja-kehidupan rakyat negara itu.

“Di Sepanyol, kami mempunyai waktu bekerja yang lama, kadangkala dari 9.00 pagi hingga 9.00 malam dan kami membazirkan dua hingga tiga jam untuk makan tengah hari. Ini mengarut,” ujarnya yang mengetuai Pusat Keluarga dan Kerja Antarabangsa Universiti Navarra serta pernah mewakili Madrid ke Pertubuhan Bangsa Bersatu (PBB).

Asal-usul rehat makan tengah hari panjang atau siesta sebenarnya bermula semasa era P3rang Saudara Sepanyol yang meletus pada tahun 30-an.

Pada ketika itu, pekerja terpaksa menjalankan dua pekerjaan untuk menyara kehidupan yang payah semasa pemerintahan diktator Francisco Franco. Justeru, ini mendorong pekerja tidur sebentar sebelum menjalani syif seterusnya.

Selepas pemulihan demokrasi pada tahun 70-an dan ekonomi Sepanyol kembali berkembang, keperluan siesta dilihat tidak lagi wujud. Berdasarkan satu kaji selidik baru-baru ini, hanya 18% pekerja Sepanyol mengakui tidur pada waktu rehat mereka.

Justeru, siesta kini digunakan sebagai makan tengah hari yang lama atau berjumpa kawan-kawan, sekaligus menolak waktu kerja menjadi lebih panjang.

Trend ini bukan sekadar berlaku di Sepanyol sahaja tetapi di negara-negara Latin lain. Masalah ini ditambah dengan satu klausa undang-undang buruh Sepanyol yang menyatakan waktu kerja sesebuah syarikat bertambah untuk satu tempoh yang tidak ditetapkan bagi membolehkan lebih banyak masa diperuntukkan untuk menyiapkan kerja.

Tambah Chinchilla, “Struktur masa hari bekerja tidak pernah mengambil kira bahawa manusia itu bukan mesin atau pulau di lautan tetapi mereka mempunyai keperluan mereka. Bekerja untuk waktu yang panjang menyebabkan kita tidak boleh mengutamakan perkara-perkara yang lebih tinggi termasuk keluarga dan kesihatan diri.”

Justeru, solusi elegan untuk isu waktu bekerja panjang Sepanyol mudah saja: waktu kerja fleksibel. Chinchilla melihat ia dapat mengurangkan tekanan dalam kalangan pekerja. Namun untuk mengubah budaya siesta ini memerlukan keazaman dan kecekalan kerajaan demi mengelak masalah ini dari menjadi lebih parah.

Bukan sekali kerajaan-kerajaan yang dipilih berjanji mengurangkan waktu bekerja tetapi itu tidak berlaku. Justeru, perubahan budaya siesta harus dimulakan oleh pemain-pemain industri dan ahli-ahli akademik sepertinya.

Sebagai sebahagian daripada tugasnya sebagai profesor di IESE ialah memberi nasihat kepada syarikat-syarikat yang berminat melaksanakan waktu kerja fleksibel. Salah satu syarikat yang melakukannya ialah Cyberclick, sebuah agensi pengiklanan digital Sepanyol. Pendekatan Cyberclick mudah iaitu tiada jadual bekerja.

Menurut pengasas bersama David Tomas, pengiraan waktu bekerja bukan mengikut jam tetapi mengikut berapa matlamat yang dapat dilaksanakan. Pendek kata, pekerja Cyberclick boleh bekerja mengikut kebebasan waktu mereka.

Bagi memastikan semua orang berpuas hati dengan bilangan cuti masing-masing, pasukan-pasukan Cyberclick berbincang dan membuat keputusan berapa cuti yang diambil dalam setahun dan bila berada di pejabat.

Tambah Tomas, fleksibiliti amat penting kerana ia memberi faedah kepada semua pekerja dan menarik perhatian mana-mana pekerja baru yang mahu menyertai Cyberclick.

Bagi salah seorang pekerja Sol Gonzalez, bekerja secara fleksibel di Cyberclick memberi peluang kepadanya menghabiskan masa dengan anak perempuannya di rumah tanpa perlu risau jadual kerja di pejabat.

Gonzalez menambah, “Bagi saya, bekerja dari rumah mempunyai pelbagai kelebihan termasuk menjaga anak perempuan saya bila dia tidak sihat atau makan tengah hari bersamanya sekali-sekala.”

Bagi Tomas pula, kebebasan ini dilihat mengurangkan tekanan kepada pekerja. Dia menambah, “Bila anda kata anda percayakan pasukan anda 100%, mereka akan membalas dengan lebih bertanggungjawab. Mereka akan kata, ‘Syarikat ini melayan saya dengan baik, jadi saya mahukan ia untuk berjaya.’”

Bagi syarikat-syarikat baru seperti Cyberclick, perlaksanaan waktu kerja fleksibel dilihat mudah. Namun bagi firma-firma tradisional, perkara ini sukar dilakukan.

Tambah Tomas, firma ini lebih mementingkan keselamatan pekerjaan berbanding kegembiraan pekerja kerana ia jauh lebih penting dalam negara yang mempunyai kadar penggangguran yang tinggi.

Namun begitu, perlahan-lahan firma ini mengubah cara mendapatkan pekerja baru termasuk golongan muda. Ya, isu pengangguran masih menghantui Sepanyol tetapi itu tidak menghalang mereka dari menawarkan waktu kerja fleksibel dan meninggalkan budaya siesta.

Dengan tawaran sebegini, mereka tidak akan berkelana ke luar negara untuk mendapatkan pekerjaan yang lebih baik.

Namun untuk mengubah budaya siesta ini secara tuntas, ia memerlukan kerjasama semua terutama kepimpinan korporat di peringkat atasan.

Chinchilla menambah, “Prosedur-prosedur boleh diubah tetapi jika pemimpin tidak tahu, ianya tak berguna. Orang balik ke rumah dan merasa kepenatan.

“Kita membazirkan banyak masa yang kita sepatutnya habiskan di rumah atau untuk diri kita sendiri. Tidak hairanlah mengapa ramai merasa terlalu letih apabila mereka dipaksa bekerja terlalu lama.”


Koronavirus Menimpa Palestin

Kalau dilihat secara menyeluruh, koronavirus (COVID-19) telah mengejutkan dunia tentang realiti kesihatan semasa. Bahawasanya tidak kira maju bagaimana pun, masalah tetap boleh menimpa dengan begitu agresif.

Dan Israel sebuah negara yang sentiasa dikagumi kerana kemajuannya pun sedang berhempas-pulas mengharungi bala bencana kesihatan ini.

Seramai 58 warga Israel disahkan menghid4pi COVID-19, yakni punca Benjamin Netanyahu mengetuai sebuah perbincangan melibatkan semua menteri, pengarah kementerian dan pembesar berkaitan.

Tidak boleh dinafikan bahawa semua pes4kit-pes4kit COVID-19 di Israel akan menerima layanan serius. Tetapi seberapa ramai boleh menjaminkan demi Palestin?

Pada Februari 2020, sembilan warga Korea Selatan telah mengunjungi Palestin sebelum disahkan menghid4pi COVID-19 (Memo, 2020). Delegasi ini dianggotai 77 orang ini berhenti di Bethlehem, Hebron, Jericho, Jerusalem dan Nablus.

Dan pada 9 Mac 2020 sahaja, Palestin telah mengesahkan lima lagi kes COVID-19 terbaru. Laporan ini sekaligus menaikkan angka COVID-19 di Palestin ke 26 (Qais, 2020). Empat kes daripadanya ialah penduduk-penduduk di Bethlehem.

Industri Kesihatan Negara Terjajah

Walaupun diisytihar sebagai negara merdeka, Palestin tetap secara lahiriah dijajah. Kerajaan yang diketuai Mahmoud Abbas daripada Fatah senang kata ibaratkan kerajaan negeri tanpa pengiktirafan.

Dan Palestin pun selama ini berfungsi bagaikan negara dalam negara – jenis bukan hidup ataupun mati. Jasadnya ada, rohnya tiada; kadangkala roh wujud, jasad pula hilang.

Dalam sebuah laporan yang diterbitkan The Lancet pada tahun 2012, hospital-hospital di Tebing Barat tidak mempunyai prasarana lengkap untuk menguruskan masalah-masalah kesihatan yang lebih terbaru.

Selalunya doktor-doktor Palestin akan merujuk kategori pes4kit tertentu kepada pusat-pusat kesihatan Israel yang menghambakan rakyat Palestin dengan proses birokrasi tenat (Vitullo, et al., 2012).

Jika keadaan biasa pun rakyat Palestin perlu mengharungi diskriminasi sedemikian, bayangkan pula dengan situasi COVID-19. Ambulans daripada wilayah-wilayah Palestin ke Jerusalem Timur (zon Palestin) pun kadang dihalang di pusat-pusat pemeriksaan tentera (World Health Organization, n.d.).

Halangan-halangan sebegini bukanlah suatu gurauan. Tentera-tentera Israel yang berhati baik pun tidak boleh melanggar kriteria-kriteria ditetapkan pegawai-pegawai atasan.

Apatah lagi sekarang ini Netanyahu sedang menghadapi masalah pembentukan kerajaan. Fungsinya tanpa mandat menyukarkan sebarang toleransi, rata-ratanya Israel barangkali menghunus kearah satu lagi pilihanraya segera. Maka sentimen pro-Zionis mesti diimarahkan lagi.

Dengan erti kata lain, Palestin dikepung dan diasak. Kalau COVID-19 menembusi benteng dan menj4ngkiti penduduk-penduduk Gaza yang dinafikan sanitasi sihat, masalah akan lebih besar.

Gaza merupakan suatu Bandar Penj4r4 yang penduduk-penduduknya kadang tidak mempunyai akses elektrik 24 jam sehari pun.

Jauh di selatan pun tiada sahabat untuk Gaza, kerana Abdel Fattah el-Sisi juga sedang runsing dengan 59 kes COVID-19 (dan satu kem4tian lagi). Nasib Palestin yang tidak terpelihara ini dibuai risiko jelas juga.

COVID-19 memerlukan masa sekurang-kurangnya lima hari untuk menzahirkan simtom. Pada ketika itu entah berapa ramai telah terkena, dengan j4ngkitan tidak terhenti.

Tidak cukup dengan kekurangan makanan dan penjajahan berterusan, Palestin tentu sekali perlu berdepan dengan COVID-19 sebagai sebuah negara merdeka. Setakat ini tiada data mengatakan bahawa Palestin pernah mengalami w4b4k SARS dan MERS.

Jadi COVID-19 benar-benar akan menguji ketahanan Palestin, sementara nasib tidak terbela dan kebanyakannya mesti mengharapkan doa semata-mata.

Palestin sudahpun mengisytiharkan darurat di Bethlehem dan Jericho (M.K., 2020). Semua hotel yang ada sudah tidak lagi menerima pengunjung. Dan tempat-tempat tumpuan pelancong juga ditutup.

RUJUKAN:

Memo. (2020, February 27). Coronavirus reaches Palestine. Middle East Monitor. Retrieved from https://www.middleeastmonitor.com/20200227-coronavirus-reaches-palestine/

M.K. (2020, March 5). After suspecting coronavirus in Bethlehem, Health Ministry calls for state of emergency in city. Wafa. Retrieved from http://english.wafa.ps/page.aspx?id=BLMVXqa115299165432aBLMVXq

Qais, O. (2020, March 9). Palestine confirms 5 more coronavirus cases. AA. Retrieved from https://www.aa.com.tr/en/health/palestine-confirms-5-more-coronavirus-cases/1759584

Vitullo, A., et al. (2012). “Barriers to the Access to Health Services in the Occupied Palestinian Territory: A Cohort Study.” (n.d.) : n. pag: Abstract. The Lancet.

World Health Organization. (n.d.). I’m old and sick and my family can’t be with me.


Marvel Berjaya Hidupkan Balik Bahasa Babylon Dalam Filem Mereka

The Eternals akhirnya sudah tembus Disney+. Masa mula-mula tengok, ingin tahu juga apa yang teruk sangat. Katanya bosan habis. Selesai tengok, tertanya-tanya pula, apa yang bosannya?

Nampak dengan jelas The Eternals sedang mengatur langkah pertama ke bab baharu selepas The Infinity Saga. Mereka siap beritahu yang Thanos sebenarnya tidak sejahat seperti disangka.

Rupa-rupanya Thanos adalah seorang deviant yang menyelamatkan Alam Semesta daripada bencana Celestial. Sekarang kira tunggu kedatangan Galactus sajalah.

Tetapi ketepikan sebentar susunan plot The Eternals. Ada satu babak sangat menarik, yang Sprite bertutur dalam bahasa Babylonia. Asalnya ingat Marvel cipta bahasa fiksyen yang seakan-akan sama seperti Babylonia.

Memang pembikin filem selamba cipta bahasa fiksyen. Ambil contoh bahasa Na’vi dalam Avatar. James Cameron mengupah Profesor Paul Frommer, seorang pakar linguistik di USC Marshall School of Business (Boucher, 2009).

Bahasa Na’vi dalam filem sangat terhad, sekitar 1,000 patah perkataan terbatas pula dengan susunan tatabahasa sangat ringkas.

Berbeza dengan pertuturan Sprite yang rumit kerana sangat beralun-alun. Selidik-selidik rupanya memang Marvel upah seorang pakar bahasa Babylonia. Jadi kita ambil peluang belajar sedikit sebanyak tentang Babylonia di sisi linguistik.

Sentuhan Orang Lama Dalam Hiburan Moden

Tamadun Babylonia mencapai kemuncak semasa pemerintahan Nebuchadnezzar. Baginda membawa bala tentera ke Tanah Israel dan meruntuhkan Kuil Sulaiman yang dibina di Gunung Moriah, Jerusalem.

Walau bagaimanapun, dominasi Babylonia tidak bertahan selamanya. Pada tahun 539 S.M., Babylonia hancur ditakluki Parsi yang diperintah Cyrus (Rattini, 2019).

Selepas kejatuhan, bahasa Babylon pun lenyap di muka bumi secara berperingkat… selepas anak-anak bangsa ikut lidah asing sampai jadi sebati.

Hari ini Babylonia adalah bahasa untuk pakar-pakar sejarah seperti Dr. Martin Worthington misalnya. Beliau merupakan seorang ilmuwan hebat di Kolej Triniti Dublin.

Banyak beliau kaji tentang Tamadun Babylonia, dengan penyelidikan mendalam yang dijadikan sumber untuk bukunya bertajuk Complete Babylonian. Beliau telah menterjemah banyak catatan tinggalan Babylonia.

Jadi sementara banyak kilang minta “Preferable Mandarin”, Worthington selamba badak cakap, “I know Babylonian language.”

Jadi Marvel pun tidak buang masa. Mereka terus mendapatkan perkhidmatan Worthington. Selepas dipilih, Gemma Chan, Richard Madden dan Lia McHugh terus pergi belajar bahasa Babylonia.

Nak buat macam mana. Marvel letak syarat “Preferable Babylonian”. Dan Gemma Chan paling awal menguasai bahasa purba ini, sampai boleh betulkan ayat Richard Madden. Patutnya Richard cakap, “you are beautiful”. Robb Stark pergi cakap, “I am beautiful.” (Hymas, 2021).

Richard tersilap kerana bahasa Babylonia memang begitu. Ia tidak kompleks seperti bahasa-bahasa moden, macam Melayu misalnya yang “awak, kamu, hang, engkau” membawa maksud sama. Ini bukan bermakna Babylonia kolot.

Tidak sama sekali. Saintis belajar bahasa Babylonia daripada catatan tanah liat. Jadi catatan zaman dulu memanglah terhad. Macam mana mereka bertutur, misalnya pelat atau loghat takkan mungkin boleh dikecapi.

Babylonia pula bersifat jantina, seperti Arab. “ilu likrubuki” dan “ilu likrubuka” bermaksud “semoga dewa-dewi berkati kamu”. Tetapi “buki” adalah untuk wanita dan “buka” pula untuk lelaki.

Itulah sebab kenapa Sprite bercakap secara beralun-alun semasa mempersembah adegan bercahaya.

Komitmen Marvel memang patut dikagumi kerana melihat filem sebagai wadah pembudayaan, bukan sekadar hiburan semata-mata.

Pembudayaan menjadi kunci kejayaan Eternals. Walaupun agak perlahan untuk dibandingkan dengan filem-filem The Infinity Saga, kunci ini boleh merancakkan masa depan Marvel yang sedang mencari penonton baru.

Kalau tengok balik, nampak sangat Eternals dan Justice League kelihatan sama – Ikaris dan Superman, Makkari dan Flash, Thena dan Wonder Woman. Dari segi kewangan, kedua-dua filem ini boleh kata tidak memberangsangkan.

Tetapi benih ditaburkan Eternals jauh lebih mekar untuk dibandingkan dengan Justice League.

RUJUKAN:

Boucher, G. (2009, November 20). USC professor creates an entire alien language for ‘Avatar’. Los Angeles Times.

Hymas, C. (2021, November 9). Hope springs Eternal for dead Babylonian language brought back to life in action film. MSN.

Rattini, K. B. (2019, Mei 6). Who was the Cyrus the Great? National Geographic.


Mahsuri Menjadi Lambang Kebudayaan Melayu Yang Disisihkan

Kisah Mahsuri mendendangkan banyak pengajaran boleh dibuat pedoman dalam menghadapi dunia yang semakin gila ini. Kini tuduhan palsu boleh ditaip begitu mudah, tersebar macam api liar sampai hangus menjilat reputasi orang. Sementara Islam panggilnya fitnah, orang sekarang kata itu kebebasan bersuara. Maka sisi legenda Mahsuri sememangnya dipegang sebagai tauladan, tambah jika melibatkan aib seseorang.

Sesungguhnya fitnah zina mengundang padah sangat besar, kerana Langkawi disumpah selama tujuh keturunan. Tidak lama selepas pemergian Mahsuri, bumi Langkawi digempur Siam yang membunuh ramai orang termasuk pemfitnah Wan Mahura disiksa teruk selepas ditangkap Siam.

Keganasan Siam memulakan zaman gelap Langkawi yang terjejas teruk angkara kegiatan lanun dan jenayah. Terlalu teruk sampai katanya kerbau lagi ramai daripada orang di situ. Namun sumpahan ini dikhabarkan sudah berakhir susulan kelahiran keturunan ketujuh Mahsuri yang bernama Wan Aishah Wan Nawawi.

Sebelum itu, sukacita kami umumkan yang buku KITAB TAMADUN MELAYU kini sudah kembali dijual. Bangsa kita mempunyai banyak selok-belok sejarah yang makin hilang daripada jiwa orang ramai. Link pembelian: https://bit.ly/3Q16n3U

Kembalinya Keturunan Mangsa Yang Tidak Berdosa

Beberapa hari lalu, Langkawi menyambut ketibaan Wan Aishah yang datang mengunjung bersama suaminya Alee Tongyon daripada Phuket, Thailand. Keluarga ini mengunjungi sebuah restoran – pemilik restoran tersebut katanya mempunyai ipar yang mengenali Wan Aishah dan Alee Tongyon. Mereka juga mempunyai seorang anak bernama Mateen, yakni keturunan kelapan Mahsuri.

Kepulangan Wan Aishah adalah ibaratkan kembalinya seorang maharani yang sudah lama hilang. Sesungguhnya, kita boleh mengkaji betapa besarnya identiti Mahsuri yang sangat sinonim di Kedah. Sesiapa saja yang membesar di Utara pasti pernah dengar kisah Mahsuri daripada bibir warga emas, suatu kenangan yang sangat sedap diimbau terutamanya jika sudah kehilangan datuk atau nenek.

Walau bagaimanapun, identiti ini dibiar terkekang dalam kisah-kisah lama semata-mata. Perkara ini tidak wajar, kerana umat Melayu zaman sekarang semakin terputus daripada tradisi. Semakin terputus. Kuih Melayu sudah lari daripada rasa, hilang keaslian dimamah mentaliti penjimatan kos. Maka Mahsuri harus dijulang sebagai imej kebudayaan. Kalau fikir balik, Mahsuri bukanlah figura purbakala – hanya beberapa abad yang lalu sahaja.

Jadi hidup beliau harus dikaitkan dengan kita. Dewasa ini, umat Islam selamba mengkafirkan antara satu sama lain hanya kerana berbeza pendapat. Tidak setuju dengan teori konspirasi, kafir. Tidak bersetuju dengan ustaz pujaan, kafir. Tidak bersetuju… kafir. Dan ia tidak terhad di situ semata-mata. Banyak lagi – fitnah zahir dan kiasan – dilemparkan sekadar untuk memenuhi dendam yang berkeladak nafsu.

Malah sejarah juga mengenang figura antarabangsa seperti Joan of Arc, seorang wirawati agung Perancis yang dibakar hidup-hidup juga kerana fitnah terhadap akidahnya. Joan difitnah mempunyai kuasa kesaktian yang mencabar kesucian agama (Hobbins, 2005). Kononnya beliau mendengar suara Tuhan suruh serang Inggeris.

Bangsa Melayu lebih tua berbanding ‘bangsa’ Amerika Syarikat. Sayang sekali, ‘bangsa’ Amerika Syarikat lebih mengenang mangsa-mangsa fitnahnya. Emmett Till juga seusia dengan Joan of Arc. Beliau difitnah meraba seorang wanita berkulit cerah, Carolyn Bryant. Orang ramai tangkap dan belasah Emmett sampai matanya tercabut sebelum menembak mati dan buang dalam sungai.

Siasatan terkini mendapati polis tidak berlaku amanah kerana enggan menangkap Carolyn… padahal waran sudah dikeluarkan (Franklin, 2022).

Emmett dikenang kerana amarah minoriti terhadap institusi negara Amerika Syarikat. Joan of Arc dijulang sebagai figura yang menjadi mangsa pelampau. Namun Mahsuri sayang sekali dibiar ke ceruk budaya, katanya kisah belum tentu benar. Tidak pastilah jika ada yang bersetuju – warna-warni Melayu sudah semakin luntur, padahal hari ini punya ramai orang jadi Mahsuri di luar sana.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Franklin, J. (2022, Julai 9). Emmett Till’s family says authorities are protecting the woman accused in his death. NPR.

Hobbins, D. (2005). The Trial of Joan of Arc. Harvard University Press. Halaman 36-37.


Perihal Virus Hantavirus Menyerang China

Sedang kita semua belum selesai lagi menghadapi ancaman Covid-19 (coronavirus disease) yang disebabkan oleh jangkitan virus SARS-CoV-2, datang pula satu berita tidak enak dari negara Tembok Besar, China.

Ini kerana, dilaporkan bahawa terdapat satu kes penyakit virus ‘baharu’ (betul ke baru?) di sana. Yang mana seorang lelaki telahpun mati.

Hasil siasatan mendapati, lelaki tersebut menderita penyakit yang disebabkan oleh sejenis virus yang dinamakan..

Hantavirus.

Patut ke kita risau?

Sejarah

Lebih daripada 1000 tahun dahulu, tabib-tabib cina telah menerangkan perihal kewujudan satu penyakit yang menyebabkan penghidapnya menderita gejala demam berdarah berlanjutan yang teruk dan turut merencatkan fungsi buah pinggang.

Berdasarkan rekod lampau terutamanya ketika tempoh peperangan berpanjangan, terdapat satu wabak penyakit yang mirip dengannya menular di kalangan anggota tentera terlibat di dalam peperangan tersebut. Dan ia adalah ketika Perang Saudara Amerika Syarikat, Perang Dunia Pertama dan Perang Sino-Jepun.

Selain itu, tentera Kesatuan Soviet dan Jepun yang sedang berkawal di sempadan Manchuria berhampiran Sungai Amur pada 1930-an, turut pernah berhadapan dengan penyakit misteri yang sangat mirip gejala penyakit disebabkan oleh Hantavirus. Telah dianggarkan bahawa, lebih daripada 10,000-12,000 anggota tentera Jepun terkesan dengan wabak itu, manakala ratusan bagi anggota tentera Soviet.

Menjelang Perang Dunia Kedua, terdapat ribuan kes anggota tentera Jerman menderita penyakit yang mereka gelar “feldnephritis” semasa berada di Finland.

Apa yang membuatkan penyakit ini semakin dikenali adalah apabila lebih daripada 3000 anggota tentera Amerika Syarikat dan PBB telah dijangkiti penyakit demam berdarah, yang disertakan sindrom penghasilan urin yang rendah (Hemorrhagic Fever Renal Syndrome / HFRS) pada 1951, iaitu ketika Perang Korea sedang berlangsung.

Kadar kematian (mortality rate) yang tinggi yakni sekitar 15-20%, menyebabkan HFRS menjadi topik perbualan hangat dalam komuniti saintifik dan perubatan, membuatkan penyakit ini mula dikenali di seluruh dunia.

Kini HFRS yang turut dikenali sebagai demam berdarah Korea (Korean hemorrhagic fever) dan demam berdarah epidemik di China, dikenal pasti menjejaskan kehidupan kira-kira 200,000 individu sepanjang tahun di Asia dan Eropah.

Penemuan pertama

Walaupun sepanjang tempoh virus ini dalam diam memporak-perandakan tamadun manusia dengan ‘signature’ demam berdarahnya, tiada siapa yang mengetahui punca atau organisma apa yang menyebabkan penyakit tersebut.

Sehinggalah pada 1976, apabila seorang ahli virologi dari Korea Selatan bernama Ho-Wang Lee, dan rakan sejawatnya yang lain berjaya mengasingkan dan mengenal pasti virus tersebut daripada sampel paru-paru sejenis tikus nama saintifiknya Apodemus agrarius. Virus itu kemudiannya dinamakan sebagai Hantaan virus, bersempena dengan nama Sungai Hantan di Korea Selatan.

Semenjak daripada penemuan pertama itu, terdapat semakin banyak virus ditemui dan didapati mempunyai kaitan dengan Hantaan virus. Di Korea sahaja, terdapat 6 JENIS Hantavirus yang telah dikenal pasti seperti berikut:

– Hantaan virus (1976)
– Seoul virus (1982)
– Soocheong virus (2006)
– Muju virus (2007)
– Imjin virus (2009)
– Jeju virus (2012).

Antara enam jenis virus di atas, hanya empat daripadanya iaitu Hantaan, Seoul, Soocheong dan Muju diketahui berbahaya kepada manusia.

tapi… ada banyak lagi..

Mengenali Hantavirus

Orthohantavirus atau Hantavirus merupakan sejenis virus bebenang tunggal, [-] sense RNA, berselaput yang tergolong di dalam famili Hantaviridae, dari Order Bunyavirales.

Tidak seperti virus lain di dalam Order Bunyavirales, Hantavirus bukan disebarkan oleh vektor (haiwan yang mengandungi patogen berbahaya dan memindahkannya kepada organisma lain dengan gigitan) arthropod seperti nyamuk, kutu dan lalat.

Hantavirus bagaimanapun dibawa dan disebarkan secara (horizontal) di antara serta di dalam spesies-spesies tikus tertentu (Roden). Bermakna, vektor atau agen penyebaran Hantavirus adalah tikus.

Pada setakat ini, terdapat lebih 40+ jenis Hantavirus yang dapat ditemui di seluruh dunia. Kebanyakan daripada virus tersebut dinamakan bersempena nama lokasi virus itu pertama kali memunculkan ‘dirinya’.

Berikut adalah senarai strain Hantavirus, bersama-sama spesies tikus yang membawa virus ini dan negara ia ditemui:

1. Hantaan virus
Apodemus agrarius – Korea Selatan

2. Seoul virus
Rattus norvegicus – Korea Selatan / 1 dunia

3. Sangassou virus
Hylomyscus simus – Guinea.

4. Soochong virus
Apodemus peninsulae – Korea.

5. Dobrava virus
Apodemus flavicollis – Slovenia.

6. Thai virus
Bandicota indicus – Thailand

7. Saarema virus
Apodemus agrarius – Finland.

8. Amur virus
Apodemus peninsulae – Russia.

9. Sin Nombre virus
Peromyscus maniculatus – New Mexico, AS.

10. New York virus
Peromyscus leucopus – New York, AS

11. Black Creek Canal virus
Sigmodon hispidus – Florida, AS

12. Bayou virus
Oryzomys palustris – Louisiana, AS

13. Muleshoe virus
Sigmodon hispidus – Texas, AS

14. Monongahela virus
Peromyscus maniculatus – Pennsylvania, AS.

15. Limestone Canyon virus
Peromyscus boylii – Arizona, AS.

16. Blue River virus
Peromyscus leucopus – Indiana, AS.

17. El Moro Canyon virus
Reithrodontomys megalotis – New Mexico, AS.

18. Rio Segundo virus
Reithrodontomys mexicanus – Costa Rica.

19. Caño Delgadito virus
Sigmodon alstoni – Venezuela.

20. Juquitiba virus
Oligoryzomys nigripes – Brazil.

21. Araraquara virus
Bolomys lasiurus – Brazil.

22. Castelo dos Sonhos virus
(Tidak diketahui)- Brazil.

23. Rio Mamoré virus
Oligoryzomys microtis – Bolivia.

24. Laguna Negra virus
Calomys laucha – Paraguay.

25. Andes virus
Oligoryzomys longicaudatus – Argentina

26. Lechiguanas virus
Oligoryzomys flavescens – Argentina

27. Bermejo virus
Oligoryzomys chacoensis – Argentina

28. Orán virus
Oligoryzomys longicaudatus – Argentina

29. Maciel virus
Bolomys obscurus – Argentina.

30. Hu39694 virus
(Tidak diketahui) – Argentina.

31. Pergamino virus
Akodon azarae – Argentina.

32. Choclo virus
Oligoryzomys fulvescens – Panama.

33. Calabazo virus
Zygodontomys brevicauda – Panama.

34. Maporal virus
Oecomys bicolor – Venezuela.

35. Puumala virus
Myodes glareolus – Sweden.

36. Prospect Hill virus
Microtus pennsylvanicus – Maryland, AS.

37. Bloodland Lake virus
Microtus ochrogaster – Missouri, AS.

38. Isla Vista virus
Microtus californicus – California, AS.

39. Tula virus
Microtus arvalis – Rusia.

40. Khabarovsk virus
Microtus fortis – Rusia

41. Topografov virus
Lemmus sibericus – Siberia.

42. Thottapalayam virus
Suncus murinus – India & Asia Tenggara.

Walaupun kajian membuktikan bahawa yang Hantavirus telah wujud sejak jutaan tahun dahulu, virus ini mula menarik minat para pengkaji selepas peristiwa wabak Hantavirus Pulmonary Syndrome (HPS) di Amerika Syarikat pada tahun 1993. HPS ini disebabkan oleh jangkitan daripada Sin Nombre virus (SNV).

Hubungan Hantavirus & Tikus (Roden)

Seperti yang telah dinyatakan di atas, setiap satu daripada strain Hantavirus hanya menjangkiti spesies-spesies tikus yang tertentu sahaja.

Jangkitan antara tikus berlaku apabila tikus (A) yang sihat, terdedah kepada, air kencing, air liur, najis dan gigitan daripada tikus (B) yang membawa virus di dalam badannya.

Setelah tikus (A) dijangkiti, sama seperti (B), haiwan tersebut akan melepaskan (shedding) partikel Hantavirus ke persekitaran, juga dengan gigitan, air liur, air kencing dan najisnya. Cuma, tikus tidak akan menunjukkan gejala atau dalam erti kata lain, jatuh sakit daripada jangkitan tersebut.

Tidak seperti manusia, kerana sekiranya manusia dijangkiti virus ini, individu itu jatuh sakit dengan mudah dengan kadar kematian yang agak tinggi bagi sesetengah jenis Hantavirus.

Seterusnya, oleh kerana Hantavirus ini mempunyai ‘hubungan’ langsung dengan tikus, peningkatan kadar kes jangkitan Hantavirus kepada manusia juga sangat berkait rapat dengan jumlah populasi tikus itu sendiri.

Oleh itu, dengan memahami faktor-faktor sama ada dari segi ekologi dan persekitaran yang mendatangkan impak kepada tikus, sumber makanan, habitat dan populasinya sudah pasti akan memberikan sedikit gambaran tentang bagaimana kesan semula jadi mempengaruhi penyebaran Hantavirus di antara tikus, dan dari tikus ke manusia.

Berikut adalah contoh peristiwa wabak disebabkan Hantavirus:

Pada tahun 1993, Sin Nombre Virus (salah satu daripada jenis Hantavirus) mula menjangkiti manusia dan memanifestasikan ‘dirinya’ dalam penyakit yang dikenali sebagai Hantavirus Pulmonary Syndrome (HPS).

Wabak HPS ini menyerang penduduk yang menetap di bahagian pedalaman New Mexico, Colorado, Utah dan Arizona. Hasil kajian mendapati bahawa Sin Nombre Virus dibawa oleh tikus dari spesies Peromyscus maniculatus.

Sebelum penemuan virus dan vektornya itu tadi, siasatan dan temubual ke atas orang asli di kawasan tersebut membuktikan bahawa perkara (wabak) ini, pernah berlaku pada suatu ketika dahulu.

Dan kisah diceritakan turun temurun dari satu generasi ke generasi yang seterusnya. Yang mana sebelum penularan wabak itu berlaku, dapat diperhatikan jumlah makanan menjadi banyak disebabkan oleh faktor semula jadi iaitu cuaca.

Makanan yang banyak seakan menjadi magnet kepada tikus, membuatkan haiwan tersebut menghampiri penempatan dan menetap berhampiran manusia. Seterusnya, tikus-tikus membiak dan terus membiak, meningkatkan populasinya.

Sebagai agen penyebaran semula jadi Hantavirus (Sin Nombre Virus), tikus-tikus yang dijangkiti ini mula melepaskan (shedding) partikel virus sama ada melalui gigitan, air liur, air kencing dan najisnya.

Kemudian, manusia pula hanya akan dijangkiti apabila terdedah kepada partikel virus, sama ada bersentuhan secara terus atau dalam bentuk aerosol (habuk-habuk yang tercemar dengan partikel virus).

Oh ya, untuk pengetahuan kau, Hantavirus TIDAK tersebar dari seorang manusia ke seorang manusia yang lain. Bermaksud, hanya individu yang terdedah kepada najis tikus (dsb) sahaja akan dijangkiti. Walau bagaimanapun, pengecualian adalah buat Andes virus (rujuk senarai), kerana virus ini diketahui turut tersebar dari manusia ke manusia lain, tetapi sangat jarang berlaku.

Bahaya tak jangkitan Hantavirus ni?

Dalam 150,000 – 200,000 kes jangkitan Hantavirus yang dilaporkan setiap tahun di seluruh dunia dan kebanyakan bagi warga menetap di pedalaman. Kadar kematian berada sekitar 0.1% sehingga 10%. Pengecualian bagi wabak HPS oleh Sin Nombre Virus di Amerika Syarikat pada 1993, 37%-50% daripada pesakit telah menemui ajal.

Cuma, kau perlu tahu bahawa menurut CDC, kajian-kajian melibatkan Hantavirus, terutamanya jika menggunakan tikus, WAJIB dilakukan di dalam makmal BSL-4 (paling tinggi dan setaraf virus Ebola). Kerana virus mudah tersebar (dalam bentuk aerosol) dan tiada rawatan spesifik untuknya.

Terdapat beberapa sindrom jangkitan Hantavirus kepada manusia seperti berikut;

– Demam berdarah & sindrom berkaitan ginjal (Hemorrhagic fever with renal syndrome HFRS)

– Nepropathia epidemica
(Gejala sederhana HFRS)

– Sindrom Pulmonari Hantavirus
(Hantavirus Pulmonary Syndrome HPS)

Seterusnya, untuk pengetahuan kau semua, berbahaya atau tidak penyakit disebabkan oleh Hantavirus ini bergantung kepada strain / jenis virus tersebut. Misalnya;

Paling bahaya: (Severe HFRS)

– Hantaan virus
– Dobrava virus
– Amur virus

Sindrom Pulmonari Hantavirus (HPS)

– Bagi benua Amerika Utara, virus seperti Sin Nombre, New York, Black Creek Canal, Bayou, Muleshoe, dan Monongahela.

– Bagi benua Amerika Tengah dan Amerika Selatan, virus seperti Andes, Lechiguanas, Bermejo, Oran, Juquitiba, Araraquara, Castelo dos Sonhos, Laguna Negra, Choclo, dan Hu39694.

Nepropathia epidemica (NE)

– Puumala virus
– Seoul virus
– Saarema virus

PALING PENTING

Virus ini sangat jarang menjangkiti manusia tau. Ditambah pula dengan faktor penyebaran virus ini juga hanya berlaku antara tikus ke manusia sahaja dan bukan manusia-manusia.

Cuma iya lah, dalam keadaan sekarang, kita dah associate China dengan virus, itu yang buat sesetengah orang tak senang duduk.

RUJUKAN:

Schmaljohn, C. S., and Nichol, S. T. (2006). Bunyaviridae. Chapter 49 in: Fields Virology, Fifth Edition (D. M. Knipe and P. M. Howley, Eds. in chief), Philadelphia, Lippincott Williams & Wilkins, pp. 1741–1790

Vincent, M. J., Quiroz, E., Gracia, F., et al. (2000). Hantavirus pulmonary syndrome in Panama: identification of novel hantaviruses and their likely reservoirs. Virology 277: 14–19.

Yates, T. L., Mills, J. N., Parmenter, et al (2002). The ecology and evolutionary history of an emergent disease: hantavirus pulmonary syndrome. Bioscience 52: 989–998.

Centers for Disease Control and Prevention (2002) Summary of notifiable diseases, United States 2000. Special issue of Morbidity and
Mortality Weekly Report, Vol. 49 (53), June
14.

Chin, J. (ed.) (2000) Control of communicable diseases manual (seventeenth edition).
Washington, DC: American Public Health
Association.

Clement, J., Heyman, P., Colson, P. and Groeneveld, P.H. (1996) ‘Spread of hantavirus infections in Europe’. Lancet, 347, 771.

Clement, J., Heyman, P., McKenna, P., Colson, P. and Avsic-Zupanc, T. (1997) ‘The hantaviruses of Europe: from the bedside to the bench’. Emerging Infectious Diseases, 3, 205–11.

B.W.J. (1993) ‘Hantavirus pulmonary syndrome: an emerging infectious disease’. Science, 262, 850–1.

LeDuc, J.W. (1997) ‘Hantaviruses’. In A.S. Evans and R.A. Kaslow (eds), Viral infections of humans: epidemiology and control (fourth edition). New York: Plenum, 345–62.

Mills, J.N., Ksiazek, T.G., Peters, C.J. and Childs, J.E. (1999) ‘Long-term studies of hantavirus reservoir populations in the southwestern United States: a synthesis’. Emerging Infectious Diseases, 5, 135–42.

Nathanson, N. and Nichol, S.T. (1998) ‘Korean
hemorrhagic fever and hantavirus pulmonary syndrome: two examples of emerging hantaviral diseases’.

In R.M. Krause (ed.), Emerging infections: biomedical research reports. San Diego: Academic Press, 365–74.

Schmaljohn, C. and Hjelle, B. (1997) ‘Hantaviruses: a global disease problem’. Emerging Infectious Diseases, 3, 95–104.

Hooper, J. W., Larsen, T., Custer, D. M., and Schmaljohn, C. S. “A Lethal Disease Model
for Hantavirus Pulmonary Syndrome.” Virology, 2001, 289, 6–14.

Peters, C. J. “Hantavirus Pulmonary Syndrome in the Americas.” In Emerging Infectious (Vol. 2), ed. W. M. Scheld, W. A. Craig, and J. M. Hughes. Washington, D.C.: ASM
Press, 1998.

F. Gonzalez-Scarano and N. Nathanson. “Bunyaviruses.” In Fields’ Virology, ed. B. N. Fields and D. M. Knipe, et al., pp. 1473–1504. New York, 1996.

L. H. Elliott et al. “Isolation of the Causative Agent of Hantavirus Pulmonary Syndrome.” Am. J. Trop. Med. Hyg. 51 (1994):102.

J. M. Hughes et al. “Hantavirus Pulmonary Syndrome: An Emerging Infectious Disease.” Science 262 (1993):850.

B. W. J. Mahy and C. J. Peters. “Current Problems with Viral Hemorrhagic Fevers.” In Microbe Hunters Past and Present, ed. H. Koprowski and M. B. A. Oldstone, pp. 257–266. Bloomington, IL, 1996.

Lee HW, Lee PW, Johnson KM (1978) Isolation of the etiologic agent of Korean Hemorrhagic
fever. J Infect Dis 137:298–308

Casals J, Henderson BE, Hoogstraal H, Johnson KM, Shelokov A. A review of Soviet viral hemorrhagic fevers, 1969. J Infect Dis. 1970;122:437–453.

French GR, Foulke RS, Brand OA, Eddy GA, Lee HW, Lee PW. Korean hemorrhagic fever: propagation of the etiologic agent in a cell line of human origin. Science. 1981;211:1046–1048.

Peters CJ. Viral Hemorrhagic Fevers. Viral Pathogenesis. New York City: Lippincott-Raven Publishers, 1997, 779-94.

Peters CJ, Simpson GL, Levy H. Spectrum of Hantavirus Infection: Hemorrhagic Fever with Renal Syndrome and Hantavirus Pulmonary Syndrome. Annual Review of Medicine 1999;50:531-45.


Nizam Al-Mulk – Perdana Menteri Terbaik Dunia Islam

Pernah dengan nama Nizam Al Mulk sebelum ini? Ya, mungkin ada yang pernah dengan dalam  filem King of Persia: Sands of Time tetapi bukanlah watak khusus Nizam Al Mulk seperti yang digambarkan dalam filem tersebut. Apa yang menarik apabila ada yang menyebut tentang Assassin’s Creed. Yang ni ada kaitan dengan Nizam Al Mulk. Apakah kaitannya? Sebelum kita bercerita lebih lanjut lagi, mari kita berkenalan dulu, siapa Nizam Al Mulk  yang disebut sebut sejarah ini.

LATAR BELAKANG

Nizam Al Mulk atau nama sebenarnya Abu Ali al Hasan bin Ali bin Ishaq at Tusi. Beliau pernah ke Nisabur (Nishapur), sebuah bandar yang terletak di Khurasan, Iran untuk menuntut ilmu dari ulama mazhab Syafie iaitu Hibatullah al Muwaffaq.

Ayahnya adalah seorang pegawai pemerintah di Gaznawi di Tus, Khurasan. Ketika sebahagian besar Khurasan jatuh ke tangan pasukan Seljuk, ayahnya dengan membawa Nizam al Mulk lari ke Khusrawjird dan seterusnya ke Gazna. Di Gazna, Nizam Al Mulk bekerja di sebuah jabatan pada masa pemerintahan Mahmud Ghaznawi.

Tiga atau empat tahun kemudian ayahnya meninggal di
Gazna dan menuju ke daerah kekuasaan Seljuk. Pada mulanya dia bekerja di Balkh
yang dikuasai Seljuk pada 1040 M hingga 1041 M. Kemudian, berpindah ke Marw.
Kerjayanya meningkat dengan cepatnya sehingga dia ditarik ke istana Sultan Alp
Arslan dengan Perdana Menterinya, Abu Ali Ahmad bin Syazan. Ketika Perdana
Menteri ini meninggal dunia, beliau telah mewasiatkan untuk Nizam Al Mulk
menggantikannya sebagai Perdana Menteri.

KETIKA SEBAGAI PERDANA MENTERI

Dalam jawatan sebagai Perdana Menteri, beliau
menunjukkan kecekapan sebagai negarawan yang dipercayai. Untuk memelihara
kemantapan negara, dia menasihati Sultan agar memberi peluang pekerjaan kepada
pendatang pendatang pendatang Turki yang datang ke Parsi (Iran) hasil
kemenangan Seljuk, dan meningkatkan kekuatan tempur angkatan bersenjata Seljuk
dan tindakan pantasnya untuk menumpaskan pemberontakan, tetapi pemberontak yang
menyerah harus diampuni.

Kemudian, dinasti juga harus mempertahankan pihak berkuasa tempatan, baik Syiah mahupun Sunni, dan melantik keluarga Bani Seljuk sebagai gabenor gabenor. Nizam Al Mulk juga bertindak mengelakkan perebutan kuasa setelah meninggalnya Sultan dengan cara mengumumkan dan melantik Malik Syah sebagai putera mahkota yang akan menggantikan Sultan. Hubungan dengan Khilafah Abbasiyah sebagai kuasa tertinggi dunia Islam juga dijalinkan dengan baik oleh Nizam Al Mulk sehingga dia mendapat penghargaan dari Khalifah al Qa’im dari Abbasiyah berupa gelaran Qiwan ad Din (Pendukung Agama) dan Radi Amir al Mu’minin (yang meredai dan pemimpin orang orang beriman).

Apa yang hebat bagi Nizam Al Mulk ini adalah beliau
masih muda dan dan beliau mengamalkan Act
Local, Think Global bermaksud tindakan yang dibuat seperti orang kebanyakan
dan merendah diri tetapi cara fikir beliau tidak hanya untuk jangka masa
pendek, tetapi ia membawa kepada lonjakan jangka masa panjang bagi Kerajaan
Seljuk.

Nizam Al Mulk tetap menjadi Perdana Menteri Dinasti
Seljuk, bahkan setelah Alp Arslan (Toghrul Bek) terbunuh pada tahun 1072 M.dan
digantikan oleh Malik Syah. Malik Syah pernah berkata pada anaknya, “Ini Hasan
At Tausi (maksudnya Nizam Al Mulk). Terimalah dia sebagai bapa dan jangan
derhaka padanya.” Begitulah kredibiliti Nizam Al Mulk walaupun bukan ahli
keluarga dari kalangan Bani Seljuk, beliau tetap dianggap seperti ayah dan
pembimbing para Sultan Seljuk.

Peranannya lebih besar setelah Malik Syah dilantik
sebagai Sultan jika dibandingkan dengan sebelumnya. Dia dipercayai Sultan Malik
Syah yang ketika itu berumur 18 tahun untuk mengatur pemerintahan dan mengambil
keputusan politik. Sultan telah berikan gelaran Ata Beq, ertinya Amir yang dianggap ayah. Beliau tetap menjalankan
dasar kerjasama dan taat kepada Khalifah Abbasiyah, antaranya dengan
mengahwinkan seorang puterinya dengan Khalifah Abbasiyah, ketika itu al Muqtadi
bin Amr Allah.

Nizam Al Mulk juga terkenal dan jelas pemahaman aliran
diikutinya. Beliau Perdana Menteri yang berfahaman Asy’ariyah dan menyebarkan
melalui madrasah madrasah di beberapa kota wilayah Seljuk. Hebatnya Nizam Al
Mulk walaupun sebagai Perdana Menteri tetapi tanggungjawab menyebarkan ilmu
agama tetap dilakukan meskipun di bawah Kerajaan Seljuk ketika itu, pelbagai
bangsa dan agama tetapi itu tidak menjadikan beliau apologetik dengan agama. Madrasah
yang terkenal yang beliau dirikan adalah Madrasah Nizamiyah di Baghdad, yang
dirasmikan pada 1067 M.

Menurut Philip K. Hitti, Madrasah Nizamiyah merupakan
contoh awal institut perguruan tinggi yang menyediakan kemudahan belajar yang
mencukupi bagi penuntut ilmu. Ia bukanlah madrasah pondok seperti yang kita ada
sekarang. Ketika itu pendidikan agama diberi keutamaan. Antara ulama yang
mengajar di Madrasah Nizamiyah ialah Syeikh Abu Ishaq asy-Syirazi, Syeikh Abu
Nasr bin as Sabbag, dan Syeikh Abu Mansur bin Yusuf bin Abdul Malik. Cawangan
Nizamiyah kemudian didirikan di hampir setiap kota di Iraq dan Khurasan.

Usaha Nizam Al Mulk mendirikan madrasah dan lembaga
keagamaan yang lain mendapat sokongan daripada ulama ulama yang bermazhab
Syafi’e dan dalam teologi beraliran Asy’ariyah. Para ulama tersebut gembira
dengan naiknya Nizam Al Mulk dan kebijaksanaanya mengembalikan nama baik ulama
Asy’ariyah yang dikutuk oleh Perdana Menteri al Kunduri pada masa Sultan Alp
Arslan.

Pada masa al Kunduri, aliran Asy’ariyah bersama
Rafidah dikutuk melalui mimbar mimbar masjid, sehingga banyak ulama melarikan
diri seperti Imam Al Haramain Abu Ma’ali al Jawaini dan al Qusyairi. Ulama
ulama hanya kembali ke negeri mereka setelah Nizam Al Mulk menjadi Perdana
Menteri dan melarang pengutuk pengutuk Asy’ariyah di mimbar mimbar masjid.

Disebutkan dalam al-Kamil fi at-Tarikh (Sejarah
Lengkap) bahwa Nizam Al Mulk adalah seorang alim, dermawan, adil, penyantun,
suka memaafkan orang yang bersalah, pendiam, majlisnya ramai dihadiri oleh para
qari, fakih, ulama dan mereka yang menyukai kebajikan dan kebaikan. Beliau juga
dikatakan menyampaikan hadis di Baghdad, Khurasan dan di kota kota lain dengan
alasan ikut serta menyampaikan hadis Nabi saw, sekalipun dia mengakui bahawa
beliau bukan ahli hadis. Dikatakan juga beliau suka menjamu dan menghiburkan
fakir miskin.

Bermula 1086-1087 M, beliau telah menghapuskan khumnus (cukai yang tidak mengikut
syariat) kerana cukai inilah yang membebankan rakyat dan jika tidak dikawal,
maka ia akan menjadikan Kerajaan Seljuk sebagai kerajaan kapitalisme. Dengan
penghapusan cukai, beliau meningkatkan kemudahan bagi mereka yang menunaikan
ibadah haji.

Setelah Hijaz kembali berkuasa kepada Abbasiyah
daripada kekuasaan Syiah Fatimiyah pada 1076 M, beliau mengamankan laluan
perjalanan dari Iraq ke Tanah Suci dengan membanteras penjahat-penjahat yang
mengancam Jemaah haji. Selain itu, beliau mencetuskan idea perluasan Masjidil
Haram di Mekah dan Masjid Nabawi di Madinah, serta mendirikan tempat tempat
khusus bagi para abid, zahid dan fakih dan membina rumah sakit di Nisabur.

Setahun sebelum dia meninggal, pada tahun 1091 M
beliau telah berupaya menulis kita Siyaset
Name (buku mengenai politik) tentang siasah pemerintahan. Beliau
mengingatkan bahawa  yang mengancam
keutuhan Seljuk yang datangnya dari kaum Qaramitah (salah satu pecahan dari
Syiah) yang pada 1090 M – 1091 M menyerang kota Basra, dan bermarkas di benteng
yang kukuh di Alamut. Kaum ini mempunyai pasukan pembunuh yang disebut
Hasyasyin dan dipimpin oleh Hasan bin as-Sabah, yang bertujuan menghidupkan
Fatimiyah. Seorang ahli pasukan as-Sabah, yang menyamar sebagai sufi, berjaya
membunuh Nizam Al Mulk di Sihna, Nahawand ketika dalam perjalanan dari Isfahan
ke Baghdad.

Pendapat- pendapat sejarawan berselisih tentang sebab
sebab yang membawa kepada pembunuhannya:

1. Beliau mungkin dibunuh oleh seorang kanak kanak
upahan ketika di Nahawand, ketika itu beliau bersama ahli keluarga dan seorang
budak ingin memberi sepucuk surat lalu menikam beliau.

2. Mungkin Malik Syah hantar orang untuk membunuhnya
kerana lamanya penjawatan sebagai Perdana Menteri dan juga banyak tanah tanah
di bawah kawalan beliau dan juga cucu cucunya.

3. Ada yang kata pakatan antara isteri Malik Syah,
Turkan Khanun bersama perdana menteri yang baru dilantik iaitu Tajul Mulk
membunuh beliau kerana Nizam Al Mulk ingin menjadikan cucunya, Barkiaruk
sebagai Sultan yang ketika itu berumur 12 atau 13 tahun.

Apa saja yang terjadi, kita mendoakan beliau atas jasa
jasanya pada Islam. Manusia sentiasa ada khilaf. Kita yang hidup belum tentu
dapat berbakti sebegitu rupa.

Wallahu a’lam.

RUJUKAN:

1. Dr Hasan Ibrahim Hassan, (1988), Sejarah Islam-Siri
Keenam, Yayasan Islam Terengganu


Bandar di Australia ini Sangat Sukakan Laksa Sampai Adakan Festival Laksa Sendiri!

Makanan Malaysia meruapakan antara aspek unik yang sering mendapat tumpuan dunia. Ia juga menjadi sebahagian daripada identiti masyarakat kerana setiap negeri di Malaysia mempunyai makanan istimewanya tersendiri. Secara tidak langsung, makanan juga boleh dilihat sebagai penghubung kita dengan dunia luar. Salah satu makanan yang paling popular dan sering diburu oleh para pelancong tentunya laksa. Kita sendiri pun kadang-kadang teringin juga nak makan laksa.

Membayangkan rasa kuah laksa saja sudah boleh membuatkan kita terliur. Gabungan rasa pedas, masam dan manis serta penggunaan ramuan segar dalam pembuatan kuah laksa boleh membuat sesiapa saja jatuh cinta padanya. Kadang-kadang ada yang sanggup merantau jauh semata-mata nak merasa laksa khas di negeri tersebut. Antara negeri yang popular dengan laksanya sendiri ialah Johor, Pulau Pinang, Kelantan dan Sarawak. Semuanya mempunyai rasa kuah yang berbeza walaupun menggunakan ramuan yang hampir sama. Begitulah uniknya laksa-laksa yang ada di Malaysia.

Laksa juga pernah diiktiraf sebagai makanan ke-7 terbaik di dunia melalui laman web CNN! Ini menunjukkan laksa kita turut diminati orang-orang  dari luar negara yang cukup ‘adventurous’ untuk mencuba pelbagai hidangan di Malaysia.

Secara ringkasnya, penciptaan hidangan laksa datang dari pedagang-pedang China yang berlabuh di Melaka sekitar abad ke-15. Isteri pedagang-pedagang China pula menambahkan rempah ratus sendiri ke dalam sup tradisional China sehingga terciptalah laksa.

Kalau nak tahu, ada satu bandar di Australia yang cukup suka menikmati laksa sehingga digelar sebagai ‘Australia’s capital of laksa’! Laksa sudah menjadi hidangan yang sangat popular di Darwin sehingga sudah menjadi sebahagian daripada diet orang-orang di sana. Dari warung hingga ke restoran, laksa sangat mudah untuk dicari di sana! Kalau anda google ‘Darwin Laksa’, anda boleh lihat sendiri betapa banyaknya restoran laksa yang sudah beroperasi di Darwin! Boleh tengok video di bawah yang membawa anda ke restoran laksa popular di Darwin.

Bagaimana Darwin boleh jadi ‘port’ laksa di Australia? Sejak tahun 1900, Darwin sudah menjadi ‘pekan Asia’ kerana populasi orang China yang jauh lebih ramai dari orang Australia dengan nisbah 6:1. Oleh itu, generasi yang lahir di Darwin juga sudah terbiasa dengan hidangan Asia berbanding hidangan Australia. Darwin juga merupakan bandar yang paling kaya dengan penduduk pelbagai budaya (multicultural) di Australia. Jadi tidak hairanlah mereka sudah terbiasa dengan rasa laksa yang cukup kompleks.

Penduduk Darwin juga sangat menghargai laksa sehingga mewujudkan Festival Laksa sendiri! Ia pertama kali diadakan pada 29 November tahun lepas. Di sinilah pengunjung dapat rasa pelbagai jenis laksa. Bukan sahaja laksa Asia Tenggara sahaja yang disajikan, malah orang Darwin juga mencipta laksa dengan rasa tempatan contohnya  laksa buaya (ya, buaya!) dan laksa kekapis.

Tak cukup dengan laksa buaya, ada macam-macam lagi menu laksa yang pelik-pelik disajikan di Festival Darwin seperti aiskrim laksa, burger laksa, coklat laksa, sosej laksa dan macam-macam lagilah!

Antara aktiviti yang dilangsungkan ialah demonstrasi masakan laksa dan jualan pelbagai jenis laksa untuk santapan pengunjung.

Demonstrasi masakan laksa oleh chef berpengalaman turut diadakan di Festival Laksa Darwin.

Aktiviti ‘highlight’ yang ditunggu-tunggu dalam festival ini ialah pertandingan memasak laksa yang terbuka kepada semua pengusaha makanan. Penganjur festival siap buat ‘app’ bagi pengunjung mengundi rasa laksa terbaik untuk dinobatkan sebagai pemenang. , laksa Pemenang dengan rasa laksa terbaik akan dianugerahkan ‘Golden Bowl’.

Rata-rata orang Darwin mungkin pernah rasa lebih banyak jenis laksa berbanding kita sendiri. Bila saya layari laman web rasmi Festival Laksa Darwin, penganjur siap ‘listkan’ jenis laksa lengkap dengan ‘description’ terperinci tentang rasa dan ramuan yang digunakan. Saya pula rasa malu bila orang Australia lebih berpengetahuan tentang makanan yang sinonim dengan Malaysia. Antara laksa yang pertama kali saya tahu menerusi laman web ini ialah laksa Kuala Kangsar, Laksa Perlis dan  laksa-laksa dari Indonesia seperti Laksa Bogor dan Laksa Medan.  Ini bermakna, masih ada lagi laksa Malaysia yang saya tak pernah rasa! Anda pernah rasa laksa apa yang paling ‘rare’ setakat ni?

Begitulah sedikit sebanyak tentang bagaimana laksa sudah sampai ke benua Australia sehingga disanjung tinggi oleh bandar Darwin. Kalau rakyat Australia pun boleh promosikan laksa sebagai makanan ‘signature’ bandar Darwin, Malaysia lagilah boleh! Walaupun kita sudah ada laksa ‘famous’ macam laksa Penang dan laksa Johor, laksa-laksa lain juga perlu diketengahkan sebagai laksa warisan daerah atau negeri masing-masing.

Negara kita juga selalu adakan festival makanan. Namun, mungkin disebabkan negara kita terlalu banyak jenis makanan yang sedap, maka susah untuk promosikan laksa sahaja dalam satu acara. Apapun, semoga makanan Malaysia tetap berada di hati orang kita walau di mana pun kita berada.

RUJUKAN:

darwinlaksafestival.com.au


Kenapa Tangan Pesakit Ini Bertukar Menjadi Pokok?

Epidermodysplasia verruciformis (EV) yang turut dikenali sebagai sindrom treeman, merupakan sejenis penyakit kulit keturunan autosom resesif yang sangat jarang berlaku. Penyakit tersebut turut dikaitkan dengan risiko kanser kulit yang tinggi.

Sebelum dihuraikan topik ini dengan lebih mendalam, kena tahu serba sedikit tentang genetik, DNA dan kromosom.

Genetik secara umumnya berkait rapat dengan gen atau “maklumat” berkenaan sesuatu ciri atau sifat yang diwarisi daripada ibu bapa atau dipindahkan dari satu generasi, ke satu generasi yang seterusnya.

Gen tersebut terkandung di dalam DNA. Pernah dengar tak ungkapan “DNA is the blueprint of life”?

Jadi, dalam erti kata lain, DNA merupakan senarai arahan “how to” bagi tubuh badan untuk menghasilkan sel, protein dan sebagainya.

Seterusnya, adalah kromosom. Kromosom merupakan struktur di dalam nukleus setiap sel yang diperbuat daripada DNA yang dimampatkan.

Manusia mempunyai 46 kromosom yang diwarisi daripada ibu dan bapa, yakni 23 daripada ibu dan 23 daripada bapa.

Kromosom pula ada dua jenis, iaitu autosom dan alosom. Dalam jumlah 23 pasang kromosom tersebut, 22 pasang daripadanya adalah kromosom yang dikenali sebagai autosom, manakala 1 pasang adalah kromosom seks.

Kromosom seks pula adalah kromosom yang menentukan seks atau jantina sesuatu organisma. Terdapat dua jenis kromosom seks, iaitu kromosom X dan Y. Jika lelaki atau jantan, kromosom seksnya adalah XY, manakala perempuan atau betina XX.

Daripada huraian di atas, dapat difahami bahawa sekiranya terdapat mutasi, kehilangan, atau penambahan pada mana-mana kromosom (*baca maklumat gen) tersebut, tubuh badan tidak dapat berfungsi dengan baik (*baca berpenyakit).

Analogi mudah macam ni… sesebuah kilang mempunyai 25 langkah bagi menghasilkan sebuah kereta dengan tertib.

Tetapi, disebabkan kepincangan mesin (*baca mutasi dsb), langkah no.17 iaitu pemasangan enjin tidak dilaksanakan. Boleh ke kereta tu berfungsi? Sudah tentu la tak kan…

Berbalik kepada topik asal, Epidermodysplasia verruciformis (EV) merupakan penyakit kulit yang membuatkan seseorang individu atau penghidap penyakit ini sangat terdedah kepada jangkitan papilomavirus manusia atau human papillomavirus (HPV).

Oleh sebab jangkitan daripada HPV tersebut, ketumbuhan dan ketuat keras menyerupai kulit kayu mula tumbuh secara tidak terkawal, terutamanya pada bahagian tangan dan kaki pesakit.

Walau bagaimanapun, perlu diketahui bahawa terdapat beberapa jenis lesi (lesion) atau ketuat yang boleh terbentuk pada kulit pesakit EV. Sebahagian daripada ketuat berbentuk leper, kebiasaannya disebabkan oleh jangkitan HPV3 dan HPV10.

Sebahagian ketuat turut berbentuk leper, tetapi ia bersisik dengan kelihatan seperti tompok merah-coklat. Ketuat jenis ini dikaitkan dengan pelbagai jenis jangkitan beta-HPV (12, 14, 15, 17), namun kebiasaannya oleh HPV5 dan HPV8.

Daripada huraian di atas, dapat difahami bahawa adalah lazim untuk seseorang pesakit atau penghidap EV mempunyai jangkitan pelbagai jenis HPV.

Tetapi yang menariknya, lebih daripada 80% populasi manusia mempunyai virus tersebut pada tubuh badan, tetapi jangkitan tidak mempamerkan simptom atau gejala (ketuat, ketumbuhan dan dsb dengan ekstrem).

Jadi kenapa majoriti daripada populasi tidak menghidap EV?

Hal ini demikian kerana, penghidap EV mempunyai mutasi pada gen yang dikenali sebagai EVER1 atau EVER2 yang terletak di kromosom 17 atau lebih tepat lagi 17q25.3.

Gen itu merupakan arahan bagaimana cara tubuh badan menghasilkan protein EVER.

Protein EVER mempunyai peranan penting dalam tubuh badan, iaitu membentuk gabungan atau kompleks dengan protein pengangkut zink (ZnT-1) di dalam retikulum endoplasma sel keratinosit manusia.

Telah dihipotesiskan bahawa, kompleks protein EVER + protein pengangkut zink merupakan pertahanan tubuh badan terhadap jangkitan HPV.

Oleh sebab kompleks tersebut mengawal selia keseimbangan kofaktor Zn2+ di dalam sel keratinosit, justeru menghalang proses replikasi HPV.

Bagaimana replikasi HPV dihalang? Umum diketahui bahawa virus hidupan yang simple. Virus boleh dibayangkan seperti seorang budak yang cuma bawak sebuah buku yang bagitahu mana nak pergi dan apa nak buat, tapi dia tak bawak duit. Jadi duit tu dapat dari mana? Dia curi.

Dalam kes EV, HPV perlukan akses kepada zink bagi membolehkan proses replikasi dan penyusunan semula gen virus itu berlaku dalam sel. Tetapi kompleks protein EVER + protein pengangkut zink ibarat seorang pak guard yang mengawal jumlah pengunjung (zink) dalam mall (sel).

Oleh itu, mutasi sama ada pada gen EVER1 atau EVER2 akan menghalang pembentukan kompleks EVER+ZnT-1, menjurus kepada ketidakseimbangan zink yang membantu proses replikasi HPV.

Seterusnya, kajian turut mendapati bahawa HPV bersama-sama dengan pendedahan terhadap sinar ultralembayung (UV) mengakibatkan sel-sel kulit rosak menjurus kepada karsinoma keratinosit, kanser kulit.

Hasil daripada kajian turut menunjukkan HPV berinteraksi dengan protein tumor termasuklah p53.

Protein p53 berperanan memperbaiki sel dengan DNA yang rosak, dan sekiranya tidak dapat diperbaiki, sel itu diprogramkan untuk dibunuh (apoptosis).

Oleh itu, interaksi HPV dan p53 menyebabkan proses memperbaiki dan pembunuhan sel yang rosak dihalang.

Hal tersebut menyebabkan sel yang rosak akibat pendedahan terhadap sinar ultralembayung semakin bertambah dan akhirnya berubah menjadi malignan atau menjadi semakin teruk.

Setakat itu sahaja lah serba sedikit penerangan tentang Epidermodysplasia verruciformis..

Oh ya, tahu tak, pelbagai jenis haiwan juga boleh dijangkiti virus papiloma? Contohnya seperti zirafah dan anjing ini..


Siri Penentangan Syarif Masahor Terhadap Britain & Dinasti Brooke

Apabila James Brooke berjaya menubuhkan sebuah kerajaan di Sarawak, dari segi konteks dunia Melayu yang lebih besar, ia dilihat satu lagi kerajaan Melayu yang cuba menempa nama dalam sejarah. Bezanya dengan kerajaan-kerajaan lain ialah ketua kerajaannya seorang yang berketurunan Eropah dan beragama Kristian. Brooke amat bertuah kerana semasa hendak menubuhkan dinastinya di Sarawak, beliau mendapat sokongan penduduk tempatan iaitu penduduk Dayak dan Melayu yang bukan berasal dari Brunei. Jika tidak kerana sokongan mereka, maka Brooke akan berhadapan cabaran getir bukan saja dari kalangan penyokong Kesultanan Brunei tetapi juga ancaman Kesultanan Sambas.

Dan bagi memperlihatkan dirinya diterima oleh masyarakat ketika itu, Brooke tidak menggunakan gelaran sultan, sebaliknya menggunakan gelaran raja. Dan pada tahun-tahun awal pemerintahannya, beliau lebih suka digelar Tuan Besar (Great Lord) dan menggunakan gelaran-gelaran lain dalam Bahasa Melayu bagi ahli dinastinya termasuk Raja Muda (pewaris takhta), Tuan Muda (pewaris kedua takhta), Dayang Ranee (isteri Raja) dan Dayang Muda (isteri Tuan Muda). Apa yang dilakukan Brooke sebenarnya meniru dari sistem gelaran Brunei dan beliau juga tidak keberatan menggunakan elemen tradisi Melayu untuk menunjukkan kekuasaannya.

Kediaman Raja Putih dipanggil astana, penggunaan warna kuning sebagai warna diraja, Bahasa Melayu sebagai medium arahan dan menjadi bahasa kebangsaan semasa pemerintahan anak saudaranya, Charles Brooke. Semasa pemerintahan beliau, Brooke turut menggalakkan pegawai-pegawai Eropah lain mempelajari Bahasa Melayu dan tulisan jawi. Buktinya, dinasti Brooke boleh fasih bertutur dalam Bahasa Melayu dan menulis Jawi. Namun kepentingan Bahasa Melayu semakin terhakis apabila memasuki abad ke-20 dengan bahasa-bahasa Eropah pula yang mendominasi kerangka kerja polisi pentadbiran dinasti Brooke.

Jika ada yang menyangka taktik Brooke ini boleh meraih kepercayaan penduduk tempatan, jawapan anda salah. Hakikatnya, ramai merasa curiga dengan beliau termasuk pembesar-pembesar tempatan termasuk yang ada kaitan dengan Kesultanan Brunei dan Kesultanan Sambas. Salah seorang daripada mereka ialah wakil Sultan Brunei ke Sarawak, Pengiran Indera Mahkota Muhammad Saleh yang tidak menyukai kehadiran Brooke dan peneroka-peneroka Eropah lain. Dan semasa era pemerintahan beliau, kerajaan beberapa kali hampir tumbang disebabkan pemberontakan seperti pemberontakan Bau diketuai Liu Shan Bang pada tahun 1857. Sementara pemimpin tempatan Melayu dan Iban cuba berkonspirasi menggulingkannya.

Sebagai tindak balas untuk mengukuhkan kuasanya, Brooke menghalau keluar semua pemimpin yang ada kaitan dengan Kesultanan Brunei termasuk Pengiran Indera Mahkota Muhammad Salleh, Raja Tengah dan Pengiran Raja Muda Hashim dari Kuching antara tahun 1843-1844. Ini disusuli pula dengan menggerakkan aktiviti ketenteraan untuk menghapuskan aktiviti ‘lanun’ bukan saja sekitar kerajaan barunya tetapi juga sejauh Banjarmasin dan Teluk Marudu. Namun, aktiviti ketenteraan beliau yang disokong oleh Syarikat Hindia Timur Inggeris (SHTI) dan tentera laut Britain telah mengakibatkan kematian ramai orang dalam menghapuskan kegiatan ‘lanun’. Buktinya, pada 31 Julai 1849, 1500-2000 orang Iban dan Melayu mati dibunuh di Beting Maro oleh Tentera Laut Britain atas desakan Brooke tanpa mendapat izin kerajaan Britain di London. Berikutan itu, Brooke dipanggil ke Singapura untuk memberi keterangan atas tindakannya itu. Walaupun beliau berjaya membuktikan dirinya tidak bersalah tetapi itu saja sudah cukup merosakkan moralnya.

LATAR BELAKANG SYARIF MASAHOR & HAJI ABDUL GAPUR

Jika Brooke menyangka penentangan terhadapnya berakhir selepas kematian Liu Shan Bang, sangkaannya meleset. Penentangan itu diteruskan pula oleh beberapa pemimpin tempatan diketuai Sharif Masahor dan Datu Patinggi Haji Abdul Gapur. Ironinya, kedua-dua pemimpin ini merupakan pembesar yang dilantik oleh Brooke sebagai sebahagian usaha untuk meraih sokongan penduduk tempatan. Datu Patinggi Haji Abdul Gapur bukan orang lain bagi Brooke.

Beliau antara pemimpin yang memberontak ke atas rejim Pengiran Indera Mahkota Muhammad Salleh sebelum diselamatkan dan dilantik semula selepas Brooke memerintah Sarawak. Beliau juga merupakan menantu Datu Patinggi Ali, ketua pemberontak ke atas rejim Pengiran Indera Mahkota. Selepas Datu Patinggi Ali meninggal dunia dalam kempen anti-lanun Brooke di Patusan, beliau dipilih sebagai Datu Patinggi, posisi yang dipegang sehingga 1854. Selain itu, Datu Patinggi Haji Abdul Gapur merupakan imam pertama Masjid Besar Kuching dari 1851 hingga 1854.

Sementara Sharif Masahor pula merupakan saudara dan teman rapat Datu Patinggi Haji Abdul Gapur. Lahir di Igan, beliau kemudian dilantik sebagai Gabenor Sarikei menggantikan Datu Patinggi Abdul Rahman oleh Sultan Brunei. Pada tahun 1851, hubungan kekeluargaan Syarif Masahor-Datu Patinggi Haji Abdul Gapur terjalin apabila adik beliau, Syarif Bujang berkahwin dengan anak perempuannya, Fatimah, satu perkara yang membuat Dinasti Brooke gelisah.

Syarif Masahor dikenali sebagai pemimpin yang berkarisma dan dihormati masyarakat Melayu dan Iban serta komuniti Eropah. Setiausaha peribadi Brooke, Spencer St. John dalam catatannya menyifatkan beliau sebagai seorang lelaki yang baik dan berkarisma. Dalam satu catatan lain, St. John turut menyatakan minat Syarif Masahor terhadap komuniti Eropah termasuk mendengar isteri Bishop Sarawak bermain piano dan kerap menghadiri kelab catur mereka. Justeru, tiada siapapun sedar akan rancangan beliau menggulingkan Dinasti Brooke.

PEMBERONTAKAN BERMULA

Pada tahun 1853, cubaan pertama Datu Patinggi Haji Abdul Gapur untuk menggulingkan Dinasti Brooke bermula. Rancangan beliau ialah mengumpulkan orang Eropah bersama penduduk tempatan untuk menggulingkan Brooke dalam satu masa dan mengambil alih Sarawak. Pada tahun berikutnya, Datu Patinggi Haji Abdul Gapur mula mengumpul kekuatan tentera diperlukan untuk merealisasikan rancangan tersebut. Beberapa bulan selepas itu, peluang Datu Patinggi Haji Abdul Gapur terbuka luas apabila beliau diminta mengiringi Brooke dan anak saudaranya, Kapten Brooke Brooke untuk lawatan ke Sungai Lupar. Beliau merancang membunuh kedua-duanya di satu kawasan sunyi.

Namun, rancangan tersebut dihidu oleh anak sulung Datu Temenggung Abang Patah dan segera diberitahu kepada St. John yang melawat Sarawak ketika itu. Berikutan itu, St. John segera menghantar surat kepada Brooke untuk memberitahu rancangan Datu Patinggi Haji Abdul Gapur terhadap beliau. Berang dengan tindakan beliau, Brooke menyingkirkan gelaran Datu Patinggi yang dimiliki Haji Abdul Gapur, merampas harta dan senjata serta membuang beliau ke Makkah.

Tidak diketahui sama ada Syarif Masahor turut terlibat dalam rancangan tersebut atau tidak tetapi beliau dilarang masuk ke Sarawak. Pada tahun 1857, atas jasa mereka membantu Brooke menamatkan pemberontakan Liu Shan Bang, kedua-duanya mendapat pengampunan Raja Putih Sarawak. Walau bagaimanapun, gelaran Datu Patinggi tidak dikembalikan kepada Haji Abdul Gapur.

Bagi kedua-dua tokoh ini, mereka tidak pernah lupa dan tidak akan memaafkan Brooke. Dua tahun selepas Pemberontakan Bau, Haji Abdul Gapur dan Syarif Masahor merancang satu lagi pemberontakan iaitu menimbulkan pemberontakan di empat bandar iaitu Kuching, Sarikei, Lundu dan Kanowit serta membunuh semua orang Eropah. Walaupun sudah diberi amaran berkenaan rancangan mereka, Brooke mengambil mudah amaran tersebut.

Akibatnya, semasa Brooke dan anak saudaranya, Kapten Brooke Brooke bercuti ke England dan meninggalkan pemerintahan kepada seorang lagi anak saudara beliau, Charles Brooke, pengikut Sharif Masahor menyerang kubu Kanowit dan membunuh dua pegawai Eropah bernama Henry Steele dan Charles Fox. Serangan ini seharusnya mencetuskan pemberontakan di tiga bandar lain tetapi gagal. Berang dengan serangan mereka, Charles Brooke menghukum mati 10 orang individu yang terlibat tanpa bicara dan membakar rumah panjang pengikut Syarif Masahor di Kanowit.

Berikutan itu, Haji Abdul Gapur dibuang negeri ke Singapura sementara Syarif Masahor dibuang negeri ke Kota Batu. Namun, berita serangan kubu Kanowit mencetuskan ketakutan dalam kalangan orang Eropah dan ramai menyifatkan ia satu pemberontakan orang Islam tempatan ke atas orang Eropah. Bishop Sarawak dalam suratnya kepada orang atasannya mencadangkan semua aktiviti mubaligh di Sarawak dihentikan dan semua mubaligh diarah kembali semula ke England.

Walaupun gagal sebanyak dua kali, itu tidak menghalang Haji Abdul Gapur dan Syarif Masahor untuk merancang satu lagi pemberontakan. Setahun selepas itu, entah bagaimana, Haji Abdul Gapur berjaya kembali ke Pontianak, Kalimantan dan berhubung dengan Syarif Masahor yang telah kembali ke Sarikei. Syarif Masahor memanggil beberapa pemimpin tempatan untuk satu mesyuarat berkenaan penghapusan Dinasti Brooke. Semua pemimpin yang hadir bersetuju dengan cadangan tersebut.

Untuk mencetuskan situasi panik, beliau menghantar orang suruhannya bernama Hasyim Jalil menyamar sebagai Datu Temenggung dari Brunei untuk menimbulkan situasi huru-hara dalam kalangan orang Melayu dan Iban terutama di Kuching. Dalam catatannya, Charles Brooke menyifatkan strategi berita palsu yang digunakan individu ini menyebabkan ramai menyokong ‘si penipu’ (Hasyim Jalil) itu dan ramai bersedia mahu memenggal kepala semua orang putih.

Mengikut rancangan, orang suruhan Syarif Masahor ini akan bergabung dengan Haji Abdul Gapur di Pontianak dan disertai kumpulan besar Melayu dan Iban, mereka akan menyerang Kuching dari darat sementara Syarif Masahor pula akan menyerang dari laut. Kerajaan Sarawak dan orang Kuching sedar akan rancangan tersebut namun bagi Charles Brooke dan orang-orangnya, mereka cuba untuk tidak mempercayai laporan tersebut. Walau bagaimanapun, sebagai langkah berjaga-jaga, darurat diisytiharkan dan perintah berkurung dilaksanakan apabila berita ini tersebar luas. Brooke turut mengarahkan orang Eropah dan orang Melayu bersiap sedia mempertahankan Kuching.

Namun perlu diingat, orang Melayu di Kuching tidak semestinya menyokong sesiapapun antara kedua-dua belah pihak. Walaupun mereka merasa terhutang budi dengan tindakan Brooke membebaskan mereka dari penguasaan Kesultanan Brunei, itu bukan bermakna mereka turut menyokongnya sepenuh hati. Begitu juga dengan Syarif Masahor di mana sokongan mereka terhadap beliau tidaklah sekuat seperti di luar Kuching. Tetapi itu tidak bermakna pula mereka menentang beliau. Ini kerana mereka menghormati status beliau bukan saja sebagai pembesar tetapi juga keturunan beliau sebagai Saiyid/Syed/Syarif. Bagi masyarakat Melayu, gelaran Saiyid/Syed ini menandakan seseorang itu datang dari keturunan Nabi Muhammad s.a.w.

Namun rancangan mereka rosak apabila berita keberangkatan Syarif Masahor dari Sarikei diketahui oleh seorang pembesar pro-Brooke, Pengiran Matusin dari Mukah. Pada Februari 1860, Charles Brooke mengetuai sepasukan tentera dan memintas konvoi Masahor di muara Sungai Sarawak dan mengejar mereka sehingga ke Sungai Sadong sebelum melepaskan tembakan. Syarif Masahor berjaya melarikan diri tetapi ramai pengikutnya mati. Bagi Haji Abdul Gapur dan Hasyim Jalil pula, sebelum mereka mula bergerak ke Kuching, mereka ditahan oleh Belanda di Pontianak di mana Haji Abdul Gapur dipenjarakan di Betawi sementara Hasyim pula dipenjarakan di Kuching. Tidak lama selepas itu, kedua-dua tokoh ini sekali lagi dibuang negeri dengan Haji Abdul Gapur dibuang ke Melaka sementara Syarif Masahor sekali lagi dibuang ke Singapura.

Hukuman ini tidak mematahkan semangat mereka menentang Brooke. Buktinya, walaupun dalam buangan di Singapura, Syarif Masahor masih lagi melancarkan mesej penentangan terhadap Dinasti Brooke dan pernah berlayar ke Pontianak. Namun, cubaan beliau gagal mendapat sokongan pembesar tempatan. Ini ditambah pula dengan pertemuan James Brooke dengan Sultan Brunei pada tahun 1861. Dalam pertemuan tersebut, Brooke berjaya mengambil alih Mukah yang menjadi tempat perlindungan Syarif Masahor, sekaligus menyebabkan beliau dipenjarakan dan kemudian, dibuang negeri ke Selangor oleh Sultan Abdul Momin. Selepas itu, beliau berlayar ke Klang dan menjadi penasihat Sultan Abdul Samad.

PERANG KLANG

Apabila Perang Klang tercetus antara Raja Abdullah/Tengku Dhiauddin (Tengku Kudin) dengan Raja Mahadi, pada mulanya Syarif Masahor menyebelahi pakatan mereka. Namun selepas mendapat tahu adiknya dibunuh oleh Tengku Kudin, beliau memihak pula kepada Raja Mahadi dan kembali meneruskan penentangan terhadap Britain buat kali kedua. Dalam satu entri The Patriots berkenaan beliau dan turut dicatatkan oleh Allahyarham Buyong Adli dalam bukunya, Sejarah Selangor, Syarif Masahor dan pengikut-pengikutnya memenggal beberapa pegawai tentera British dan meninggalkan kepala mereka di Kuala Lumpur sebagai amaran kepada Britain.

Walau bagaimanapun, selepas pakatan Tengku Kudin menang dalam peperangan tersebut, Sultan Abdul Samad memberi pengampunan kepada Raja Mahadi dan Syarif Masahor. Pada tahun 1890-an, Syarif Masahor meninggal dunia dan dikebumikan di Kerling, Hulu Selangor. Kisah beliau di Selangor dirahsiakan oleh Britain dan Dinasti Brooke kerana bimbang cerita perjuangan beliau akan memberi inspirasi kepada anak-anak Sarawak untuk meneruskan penentangan terhadap mereka. Ini termasuklah mengubah nama beliau kepada Saiyid Mashor bagi memastikan tidak ada kaitan langsung antara tokoh ini dengan perjuangan menentang penjajah.

SUMBER